Document ID: 31992R2342

Komisijas Regula (EEK) Nr. 2342/92
(1992. gada 7. augusts)
par tīršķirnes liellopu vaislinieku importu no trešajām valstīm un attiecīgas eksporta kompensācijas piešķiršanu, kā arī par Regulas (EEK) Nr. 1544/79 atcelšanu
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1968. gada 27. jūnija Regulu (EEK) Nr. 805/68 [1] par liellopu gaļas tirgus kopīgo organizāciju, kurā jaunākie grozījumi izdarīti ar Regulu (EEK) Nr. 2066/92 [2], un, jo īpaši tās 10. panta 5. punktu un 18. panta 6. punktu,
tā kā par tīršķirnes liellopu vaisliniekiem, kas atbilst KN kodam 01021000, tos importējot Kopienā, ievedmuita nav jāmaksā; tā kā, dzīvniekus eksportējot, lielāku kompensāciju maksā par mātītēm līdz 60 mēnešu vecumam, nekā par dzīviem liellopiem, kas atbilst KN kodiem 01029031 un 01029033;
tā kā, lai varētu atbilstoši piemērot Kopienas normas šajā nozarē, būtu jānoskaidro termins "tīršķirnes vaislinieks"; tā kā šajā nolūkā jālieto definīcija, kas dota Padomes 1977. gada 25. jūlija Direktīvas 77/504/EEK par tīršķirnes liellopu vaisliniekiem [3], kurā jaunākie grozījumi izdarīti ar Direktīvu 91/174/EEK [4], 1. pantā;
tā kā, lai nodrošinātu, ka importētie dzīvnieki tiešām tiek paredzēti vaislai, tiem līdzi jāsūta cilts sertifikāti un attiecībā uz šādiem dzīvniekiem parasti pieprasītie veselības sertifikāti, un importētājiem jāapņemas šādus dzīvniekus zināmu laiku saglabāt dzīvus;
tā kā nepastāv noteikumi par garantijas ķīlu, kas nodrošinātu, ka attiecīgie dzīvnieki zināmu laiku netiek nokauti, tad Padomes 1979. gada 24. jūlija Regulā (EEK) Nr. 1697/79 būtu jāparedz noteikumi par tās ievedmuitas vai izvedmuitas iekasēšanu, kas nav pieprasīta no personas, kura ir atbildīga par maksājumu veikšanu attiecībā uz muitas procedūrai pakļautajām precēm, ieskaitot pienākumu faktiski veikt šādu nodokļu maksājumus [5] pēc muitas formalitāšu nokārtošanas, ja prasība par attiecīgo periodu nav ievērota;
tā kā Kopiena noslēgusi divpusējos brīvās tirdzniecības nolīgumus ar EFTA; tā kā saskaņā ar šiem nolīgumiem attiecībā uz atbilstošām trešajām valstīm zināmu noteikumu izpildi un zināmu saistību izpildes pieprasījumu būtu jāatliek, bet, laižot Kopienā brīvā apgrozībā tīršķirnes vaisliniekus, cilts sertifikāti un veselības sertifikāti tomēr ir jāpieprasa;
tā kā jāprecizē veselības dokumenti, kas tiek pieprasīti eksportējot sieviešu kārtas līdz 60 mēnešiem vecas tīršķirnes vaislas mātītes, lai garantētu, ka tie tiešām paredzēti vaislai, kā arī ģenētiskās vērtības noteikšanas rezultāti, kuriem jābūt vai nu ierakstītiem cilts sertifikātā, vai tam pievienotiem;
tā kā Kopienā importētie tīršķirnes vaislinieki jāpārbauda, lai pārliecinātos, ka tie nav iepriekš tikuši no Kopienas eksportēti un par tiem nav saņemta eksporta kompensācija; tā kā gadījumos, kad par šādiem dzīvniekiem ir saņemta eksporta kompensācija, tā jāatmaksā, pirms dzīvniekus ieved atpakaļ Kopienā;
tā kā Komisijas Regula (EEK) Nr. 1544/79 [6], kas grozīta ar Regulu (EEK) Nr. 3988/87 [7], attiecas tikai uz prasībām par eksporta kompensācijām attiecībā uz tīršķirnes vaisliniekiem; tā kā skaidrības labad tā būtu jāatceļ, un tās noteikumi būtu jāiestrādā šajā regulā;
tā kā šajā regulā noteiktie pasākumi ir saskaņā ar Liellopu gaļas pārvaldības komitejas atzinumu,
IR PIEŅĒMUSI ŠO REGULU.
1. pants
Ievedmuitas iekasēšanas un eksporta kompensāciju piešķiršanas nolūkā dzīvus liellopus uzskata par tīršķirnes vaisliniekiem, kas pieder KN kodam 01021000, ja tie atbilst direktīvas 77/504/EEK 1. panta definīcijai. Par tīršķirnes vaislas mātītēm turklāt uzskata tikai mātītes līdz 6 gadu vecumam.
2. pants
1. Laižot brīvā apgrozībā liellopu vaisliniekus, kas atbilst KN kodam 01011000, importētājs par katru dzīvnieku attiecīgajā dalībvalstī muitas iestādēm uzrāda:
a) cilts sertifikātu;
b) tīršķirnes liellopu vaisliniekiem atbilstošu veselības sertifikātu.
2. Importētājs turklāt iesniedz muitas iestādēm rakstisku deklarāciju, kas apliecina, ka, izņemot force majeure gadījumus, dzīvnieks netiks nokauts 12 mēnešu laikā pēc importēšanas dienas.
3. Ne vēlāk kā piecpadsmitā mēneša beigās pēc laišanas brīvā apgrozībā importētājs iesniedz importējošās dalībvalsts muitas iestādēm pierādījumus, ka dzīvnieks:
a) nav nokauts pirms 2. punktā minētā termiņa beigām un ir reģistrēts vai ar ierakstu atzīmēts ciltsgrāmatā; vai
b) ir nokauts pirms attiecīgā termiņa beigām veselības problēmu dēļ, vai arī miris slimības vai negadījuma rezultātā.
Pierādījumi, kas minēti a) apakšpunktā, sastāv no sertifikāta, ko izdevusi dalībvalsts asociācija, organizācija vai oficiāla iestāde, kas uztur ciltsgrāmatu.
4. Nespēja izpildīt 12 mēnešu termiņa prasību, izņemot gadījumus, kad tiek piemērots 3. punkta b) apakšpunkts, noved pie tā, ka attiecīgo dzīvnieku klasificē kā piederīgu KN kodam 010290 un tiek ierosināta lieta, lai saskaņā ar Regulu (EEK) Nr. 1697/79 atgūtu neiekasētās ievedmuitas.
5. Noteikumi attiecībā uz:
- 1. pantā noteiktajiem vecuma ierobežojumiem,
- 2., 3. un 4. punktā minētajiem pienākumiem
nav spēkā attiecībā uz to tīršķirnes vaislinieku importu, kas cēlušies un tiek ievesti no Austrijas, Somijas, Islandes, Norvēģijas, Zviedrijas un Šveices.
3. pants
Lai saņemtu importa kompensāciju tīršķirnes vaislas mātītēm, pēc muitas eksporta formalitāšu nokārtošanas par katru dzīvnieku iesniedz:
a) cilts sertifikātu, ko izdevusi attiecīgās dalībvalsts asociācija, organizācija vai oficiāla iestāde, kas uztur ciltsgrāmatu, īpaši norādot produktivitātes testa rezultātus, kā arī attiecīgā dzīvnieka, to vecāku un vecvecāku ģenētiskās vērtības noteikšanas rezultātus (ar sīki izstrādātām norādēm par izcelsmi). Šos rezultātus var iesniegt arī kopā ar sertifikātu;
b) tīršķirnes liellopu vaislinieku veselības sertifikātu, ko pieprasa galamērķa trešā valsts.
Tomēr, atkāpjoties no b) apakšpunkta prasībām, dalībvalstis var atļaut iesniegt vienu sertifikātu par katru dzīvnieku partiju.
Abu sertifikātu oriģinālus atdod eksportētājam, bet kopijas, ko muitas iestādes atzinušas par autentiskām kopijām, pievieno kompensācijas maksājuma pieteikumam.
4. pants
1. Pirms Kopienā atpakaļ ievestie tīršķirnes vaislinieki tiek laisti brīvā apgrozībā, jāatmaksā ikviena piešķirtā eksporta kompensācija, vai arī kompetentām iestādēm jāveic pasākumi, lai attiecīgās summas, ja tās nav vēl izmaksātas, tiktu aizturētas.
2. Ja pēc muitas importa formalitāšu nokārtošanas KN kodam 01021000 atbilstošajiem dzīvniekiem cilts sertifikāts parāda, ka to audzētājs veic uzņēmējdarbību Kopienā, importētājam arī jāpierāda, ka nav piešķirta nekāda kompensācija vai arī ka tā ir atmaksāta atpakaļ. Ja šādus pierādījumus nevar nodrošināt, uzskata, ka dienā, kad notikusi atpakaļ ievešana Kopienā, par liellopiem, kas atbilst KN kodam 010290, ir samaksāta eksporta kompensācija, kas atbilst visaugstākajai ievedmuitai, ko piemēro par šādiem dzīvniekiem.
5. pants
Ar šo tiek atcelta Regula (EEK) Nr. 1544/79.
6. pants
Šī regula stājas spēkā 1992. gada 17. augustā.
Šī regula uzliek saistības kopumā un ir tieši piemērojama visās dalībvalstīs.
Briselē, 1992. gada 7. augustā

Labels: 3
5
6